Drie tieners, volwassene in kar doodgeskietArgieffoto (Foto: imgkid.com) Drie tieners en ŉ volwassene is Dinsdagaand in Kaapstad in die motor waarin hulle gesit het, doodgeskiet. Lt.kol. Andrè Traut, provinsiale polisiewoordvoerder van die Wes-Kaap, het Woensdag by navraag aan Maroela Media bevestig die voorval het omstreeks 21:00 in Browns Farm in Nyanga plaasgevind. Traut het gesê die vier mense, onderskeidelik 28, 19, 13 en 12 jaar oud, het in ŉ Toyota Avanza gesit toe drie gewapende verdagtes die voertuig genader het en op hulle losgebrand het. Die aanvallers het daarna van die toneel gevlug. “ŉ Vyfde slagoffer, ook ŉ kind, is tydens die aanval gewond en is na ŉ hospitaal geneem vir mediese behandeling,” het Traut gesê. Volgens Traut is die motief vir die aanval nog nie bekend nie en word dit deur die polisie ondersoek. Niemand is nog in verband met die voorval in hegtenis geneem nie. Traut het ŉ beroep op die publiek gedoen om Stop Misdaad by 08600 10111 te bel as hulle meer inligting het.